Okresná prokuratúra Bratislava IV 
Saratovská 1/A, 844 61 Bratislava 4

Sp. zn. : 2 Pv 898/11/1104	Bratislava IV, 24.1.2012
EEČ : 2-11-5-2012

U Z N E S E N I E

Trestná vec:	obvinený XXXXX 
Prečin:	nebezpečné vyhrážanie podľa § 360 odsek 1, odsek 2 písmeno a, písmeno b Trestného zákona číslo 300/2005 Zbierky zákonov

Rozhodol: 	prokurátor Okresnej prokuratúry Bratislava IV
Rozhodnutie:
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
Skutková veta:
že dňa 02.11.2011 okolo 21.45 h v Bratislave, na ul. M. Sch. Trnavského č. 18, v byte číslo 103, na 10. poschodí pristúpil  k poškodenej XXXXX, priložil jej pod krk kuchynský nôž s čepeľou dlhou asi 20 - 30 cm, ktorý držal v ľavej ruke, pričom nôž pritlačil ku krku poškodenej tak, že sa začala dusiť a pravou rukou, v ktorej držal kladivo, udrel do vchodových dverí bytu tesne nad hlavou poškodenej a pri tom sa opakovane verbálne vyhrážal poškodenej, že ju zabije. 
Právna veta:
pretože nebol v čase činu pre nepríčetnosť trestne zodpovedný
Odôvodnenie:
Poverený príslušník PZ Okresného riaditeľstva PZ Bratislava IV, Obvodného oddelenia PZ Dúbravka uznesením sp. zn. ORP-2280/DK-B4-2011 zo dňa 03.11.2011 podľa § 206 ods. 1 Tr. por. vzniesol obvinenie proti XXXXX pre prečin nebezpečného vyhrážania podľa § 360 ods. 1, ods. 2 písm. a), písm. b) Tr. zák. na tom skutkovom základe, že dňa 02.11.2011 okolo 21.45 h v Bratislave, na ul. M. Sch. Trnavského č. 18, v byte číslo 103, na 10. poschodí pristúpil  k poškodenej XXXXX, priložil jej pod krk kuchynský nôž s čepeľou dlhou asi 20 - 30 cm, ktorý držal v ľavej ruke, pričom nôž pritlačil ku krku poškodenej tak, že sa začala dusiť a pravou rukou, v ktorej držal kladivo, udrel do vchodových dverí bytu tesne nad hlavou poškodenej a pri tom sa opakovane verbálne vyhrážal poškodenej, že ju zabije. 

Obvinený XXXXX sa v rámci svojich výpovedí v prípravnom konaní čiastočne priznal k spáchaniu skutku, ktorý mu je kladený za vinu, keď uviedol, že kuchynský nôž pritlačil k hrudi poškodenej, avšak čepeľ smerovala od tela poškodenej a potom udrel kladivom do vchodových dverí asi 20 cm nad hlavou poškodenej.

V rámci prípravného konania vykonané dokazovanie, konkrétne výpovede poškodenej XXXXX, XXXXX, XXXXX, služobný záznam policajnej hliadky zasahujúcej na mieste činu bezprostredne po jeho spáchaní a zápisnica o ohliadke miesta činu doplnené fotodokumentáciou odôvodňujú záver, že obvinený je v tomto štádiu trestného konania dôvodne trestne stíhaný pre  trestný čin popísaný vo výrokovej časti tohto uznesenia.

V priebehu vyšetrovania bol vypracovaný znalcami z odboru zdravotníctvo, odvetvie psychiatria znalecký posudok, z ktorého vyplýva, že obvinený v čase spáchania predmetného skutku nebol schopný pre duševnú poruchu - schizofréniu rozpoznať protiprávnosť svojho konania a ani svoje konanie ovládať. 

Podľa § 23 Tr. zák. kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

S poukazom na § 23 Tr. zák. a závery znalcov je potrebné ustáliť záver, že obvinený nie je za vyššie uvedený inak trestný čin trestne zodpovedný.

Preto bolo potrebné rozhodnúť tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať na Okresnej prokuratúre Bratislava IV do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Remig Kubička
prokurátor